ગુજરાતના પત્રકારત્વજગતમાં ચર્ચા જગાવનારો 'કવર દ્વારા કવરેજ'નો વિવાદ શું છે?\nગુજરાતી અખબાર 'દિવ્ય ભાસ્કર'નું કહેવું છે કે રાજ્યની વિજય રૂપાણી સરકારના ગણતંત્રદિવસ કાર્યક્રમને 'પૉઝિટિવ કવરેજ' આપવા બદલ આ રકમ આપવામાં આવી હતી. 

જોકે, રાજકોટ કલેક્ટરે પત્રકારોને લાંચ આપવાની વાતને નકારી છે અને કહ્યું છે કે ચેક દ્વારા ચૂકવણું થયું હોવાથી તંત્રનો કોઈ બદઈરાદો ન હોવાનું ફલિત થાય છે.  

ઉલ્લેખનીય છે કે 71મા ગણતંત્રદિવસના અનુસંધાને રાજકોટમાં લગભગ એક સપ્તાહ સુધી ધ્વજવંદન ઉપરાંત સંગીતકાર્યક્રમ, ફ્લાવર-શો તથા લાઇટ ઍન્ડ સાઉન્ડ શો જેવા અલગ-અલગ કાર્યક્રમ યોજાયા હતા. 

એ મહાદલિત મહિલાઓ, જેમણે ખેતી કરીને લાખો રૂપિયા રળ્યા

50 હજારનો ચેક 

તારીખ બીજી ફેબ્રુઆરી (રવિવાર)ના દિવસે 'દિવ્ય ભાસ્કર'ની રાજકોટ આવૃત્તિએ દાવો કર્યો હતો કે તેમના પત્રકાર જિજ્ઞેશ વૈદને રૂપિયા 50 હજારનો ચેક આપવામાં આવ્યો હતો. 

અખબારના જણાવ્યા અનુસાર રાજકોટના નાયબ મામલતદાર હિરેન જોશીએ કહ્યું હતું, "આ (બજેટની) ગણતરી થઈ ગઈ છે. સાહેબે કીધું છે એટલા લોકોના જ ચેક બનાવ્યા છે. સાહેબે કહ્યું હતું કે આપણો પ્રચાર બરોબર થવો જોઈએ."

અખબારના દાવા અનુસાર જોશીએ ઉમેર્યું હતું, "આમાં તો પેઇડ ન્યૂઝ નથી એવી રીતે સમાચાર બતાવવાના હતા એટલે સાહેબે આવું કર્યું હશે." 

અખબારે 30મી જાન્યુઆરીની તારીખના દિવસે તેમના પત્રકાર જિજ્ઞેશ વૈદના નામે લખાયેલ રૂપિયા 50 હજારના બૅન્ક ઑફ બરોડાના ક્રૉસ્ડ ચેકની તસવીર પણ છાપી છે. અખબારનું કહેવું છે કે 'પુરાવા' એકઠા કરવા માટે તેમણે રકમ સ્વીકારી હતી, જે બાદમાં એડિશનલ કલેક્ટર પરિમલ પંડ્યાને પરત કરી દેવાઈ હતી. 

લાંચ, લાલચ કે?

અંગ્રેજી અખબાર 'ઇન્ડિયન એક્સ્પ્રેસ' સાથે વાત કરતા 'દિવ્ય ભાસ્કર'ની રાજકોટ આવૃત્તિના નિવાસી તંત્રી અર્જુન ડાંગરે કહ્યું:

"કોઈ રકમ બાકી ન નીકળતી હોવા છતાં અમારા પત્રકારને ચેક આપવામાં આવ્યો, મતલબ કે કોઈક અમારા પત્રકારને ખુશ કરવા માગતું હતું. આ જનતાનાં નાણાંનો વેડફાટ છે."

"અમારા પત્રકારને લાંચ આપવાનો, પ્રભાવિત કરવાનો કે લલચાવવાનો પ્રયાસ હતો."

આ અંગે વિવાદ વકરતાં રવિવારે રાજકોટના કલેક્ટર રેમ્યા મોહને પત્રકારપરિષદ સંબોધી હતી અને કહ્યું હતું કે આની પાછળ કોઈ 'બદઈરાદો' ન હતો. 

મોહને કહ્યું, "મીડિયાએ જે દિશામાં સમાચાર દેખાડવા હોય, તે દિશામાં દેખાડી શકે છે. આમાં કંઈ ખોટું થયું નથી. ચેકથી નાણાં લીધાં છે અને ચેકથી ચૂક્વ્યાં છે."

"(આ) પત્રકારે જ પોતાના નામે ચેક આપવા જણાવેલું તેઓ અખબારના 'અધિકૃત પ્રતિનિધિ' હતા એટલે જ તેમના...\n\ntl;dr:
રાજકોટ કલેક્ટરની કચેરી દ્વારા પત્રકારોને રૂપિયા 50-50 હજારના ચેક અપાયા હોવાની બિનાએ ગુજરાતના પત્રકારત્વજગતમાં ચકચાર જગાવી છે.